|  |
| --- |
| **Budapest Főváros VII. kerület Erzsébetváros Önkormányzata**  **Tóth Csaba Klímavédelmi és Fenntarthatósági Kabinet vezetője** |

Iktatószám:

Napirendi pont: ….

**ELŐTERJESZTÉS**

**A Pénzügyi és Kerületfejlesztési Bizottság2024. július 23 - ai rendkívüli**

**ülésére**

|  |  |
| --- | --- |
| **Tárgy:** | A Dembinszky u. 35. és Alsó erdősor 7. szám előtti parkolóhelyek kerékpártároló kialakítási célú közterület-alakítási tervek engedélyezése |

**Készítette:**

Tóth Csaba

Klímavédelmi és Fenntarthatósági Kabinet vezetője

**Törvényességi szempontból kifogást nem emelek:**

Dr. Nagy Erika

aljegyző

**Az előterjesztést nyilvános ülésen kell tárgyalni.**

**A határozatok elfogadásához egyszerű szavazattöbbség szükséges.**

**Tisztelt Bizottság!**

Budapest Főváros VII. kerület Erzsébetváros Önkormányzata 6 516 120 Ft támogatást nyert két darab zárható kerékpártárolónak a Dembinszky utca 35. és az Alsó erdősor 7. szám előtti parkolóhelyeken történő kialakítására a Fővárosi Önkormányzat által meghirdetett „Fedett, zárható kerékpártárolók létesítésére társasházak, lakótelepek környékén” című pályázaton. A támogatási szerződés megkötéséhez a két parkolóhely közterület-átalakítási terveinek engedélyezése szükséges a határozati javaslat mellékletét képező terveknek megfelelően. A két parkolóhely megszűnésével kapcsolatos egyeztetés lezajlott, azt az EVIN ZRt. parkolási üzletág vezetője jóváhagyta.

A tárgyi ingatlanokat is magába foglaló területre vonatkozóan az Erzsébetváros Városképvédelmi Rendeletéről szóló Budapest Főváros VII. kerület, Erzsébetváros Önkormányzata Képviselő-testületének 25/2017. (X.9.) Önkormányzati rendelet (*a továbbiakban: ETKR*) van érvényben, melynek 22. § (10) bekezdése szerint: *„Közterületet, közhasználat céljára átadott területet (tömbbelsőt) kialakítani, illetőleg felújítani csak az utcabútorok és köztárgyak, zöldfelületek megjelenését tartalmazó közterület alakítási terv (a továbbiakban: KAT) alapján lehet. A KAT-ot az illetékes bizottság hagyja jóvá.”*

Az OTÉK „39. § (2) bekezdése szerint: *„A járdán építmény, köztárgy, berendezés csak abban az esetben állhat, ha*

*a) az a járda előírt legkisebb hasznos szélességét (gyalogossáv) – más hatósági előírás hiányában 0,75 m többszöröse, de legalább 1,50 m – nem csökkenti,*

*b) a rendeltetésszerű használata a gyalogosok közlekedését nem zavarja, biztonságát nem veszélyezteti,*

*c) a járművezetők kilátását nem gátolja, a közúti forgalmi jelzések felismerését nem akadályozza, a közút forgalmát nem veszélyezteti,*

*d) a közművek elhelyezését, üzemeltetését, karbantartását nem akadályozza.”*

A (3) bekezdés szerint: *„A járdán építmények, köztárgyak, berendezések, korlátok csak az előírt szélességű gyalogossáv és az úttest felöli biztonsági sáv közötti berendezési sávban állhatnak. Növényzet a gyalogossáv és a telekhatár közötti területen is telepíthető. A kijelölt gyalogos-átkelőhelyektől a forgalom haladási irányával ellenkező irányban, továbbá a* ***gyalogos-átkelőhely nélküli forgalmi csomópontban*** *az úttest szegélyének sarokpontjától mért* ***5,00 m-en belüli részén*** *0,50 m-nél magasabb építmény, kilátást zavaró köztárgy, berendezés és növényzet nem állhat.”*

Tekintettel arra, hogy a telepítési terv szerint a tervezett kerékpártárolók részben a járdafelületen kerülnek elhelyezésre (30 cm) ezért az OTÉK fenti előírásainak betartásával helyezhetőek el a berendezések. A járda szélessége a telepítést követően is meghaladják a minimálisan előírt 1,50 m szélességet, illetve az úttest szegélyének sarokpontjától legalább 5,00 méterre történő helyezésével a járművezetők kilátását nem gátolja, a közúti forgalmi jelzések felismerését nem akadályozza, a közút forgalmát nem veszélyezteti.

Jelen előterjesztéshez csatolt 2024.07.16-ai keltezésű, Kovács Virág Zita (MSc. építőmérnök) által készített 04CM24/A és 004CM24/D tervszámú forgalomtechnikai helyszínrajzok a kerületi Főépítésznek bemutatásra került, mely ellen településképi szempontból kifogás nem merült fel. A berendezések telepítése az országos településrendezési és építési követelményekről szóló 253/1997. (XII. 20.) Korm. rendelet (OTÉK) 39. § (2) bekezdésében foglaltaknak – a kikötések betartása esetén - megfelelnek, és a településképi előírásokkal nem ellentétesek.

Fentiekre tekintettel kérem az alábbi határozat elfogadását.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének Pénzügyi és Kerületfejlesztési Bizottsága …/2024. (VII.23.) határozata az 1071 Budapest, Dembinszky u. 35 és az 1074 Budapest, Alsó erdősor 7. szám előtti közterület átalakításáról**

Budapest Főváros VII. kerület Erzsébetváros Önkormányzata Képviselő-testületének Pénzügyi és Kerületfejlesztési Bizottsága úgy dönt, hogy a határozat 1. és 2. számú mellékletét képező - 1071 Budapest, Dembinszky u. 35. és az 1074 Budapest, Alsó erdősor 7. szám előtti közterületekre vonatkozó - átalakítási terveket elfogadja azzal, hogy

* a kerékpártárolók kivitelezésének megkezdését megelőzően a Budapest Közút Zrt. fogalomtechnikai kezelői hozzájárulását Kérelmezőnek be kell szereznie,
* a kerékpártárolók az úttest *(Péterfy Sándor utcai, illetve Murányi utcai)* szegélyének sarokpontjától - *a haladás irányával ellentétesen visszafelé* - mérve legalább 5,00 m távolságban helyezendőek el,
* a közművek elhelyezését, üzemeltetését, karbantartását nem akadályozhatják,
* a kerékpártárolók rendeltetésszerű használata a gyalogosok közlekedését nem zavarhatja, biztonságát nem veszélyeztetheti, a járművezetők kilátását nem gátolhatja, a közúti forgalmi jelzések felismerését nem akadályozhatja, a közút forgalmát nem veszélyeztetheti.

**Felelős:** Niedermüller Péter polgármester

**Határidő:** 2024. július 23.

Budapest, 2024. július 15.

Tóth Csaba

Klímavédelmi és Fenntarthatósági Kabinet vezetője

Előterjesztés melléklete:

1. Pályázat szakmai dokumentációja
2. Bírálóbizottsági jegyzőkönyv nyertes pályázatról

Határozati javaslat melléklete:

1. 1071 Budapest, Dembinszky u. 35. előtti közterület átalakításának terve
2. 1074 Budapest, Alsó erdősor 7. előtti közterület átalakításának terve